Σχέση των επιπέδων της καρνιτίνης και των προϊόντων του ενδιάμεσου μεταβολισμού του νεογνού με τα επίπεδα καρνιτίνης της μητέρας σε φυσιολογική και διαβητική κύηση
Authors: Αγακίδου Ελένη 
Published: July 2014

Η καρνιτίνη κατέχει κεντρική θέση στον μεταβολισμό των λιπών και παίζει σημαντικό ρυθμιστικό ρόλο στον μεταβολισμό των υδατανθράκων και αμινοξέων καθώς και στην απομάκρυνση τοξικών προϊόντων του μεταβολισμού. Για την αποτελεσματική λειτουργία του οχήματος καρνιτίνης, πρέπει να υπάρχει επάρκεια ελεύθερης καρνιτίνης (ΕΚ) και ισορροπία μεταξύ ΕΚ και ακυλιωμένης καρνιτίνης (ΑΚ). Προηγούμενες μελέτες ανέφεραν χαμηλά επίπεδα ΕΚ και ποικίλες μεταβολές στα επίπεδα ΑΚ στη φυσιολογική κύηση και δημιούργησαν προβληματισμό για τις συνέπειες που μπορεί να έχουν οι μεταβολές αυτές για τη μητέρα και το έμβρυο/νεογνό. Ο προβληματισμός αυτός απασχολεί ιδιαίτερα σε κυήσεις που συνοδεύονται από μεταβολικό στρες, όπως συμβαίνει στην κύηση που επιπλέκεται από διαβήτη. Θεωρητικά, ο διαβήτης της κύησης ενέχει έναν επιπρόσθετο κίνδυνο εμφάνισης ανεπάρκειας της καρνιτίνης στη μητέρα, καθώς μελέτες σε ασθενείς με διαβήτη ανέφεραν ελαττωμένα επίπεδα ΕΚ, ενώ είναι άγνωστες οι επιπτώσεις του στο όχημα καρνιτίνης του εμβρύου/νεογνού, το οποίο εξαρτάται αποκλειστικά από τη διαπλακουντιακή μεταφορά καρνιτίνης από τη μητέρα του. Μέχρι σήμερα, υπάρχει μόνο μια δημοσιευμένη μελέτη σε κυήσεις με διαβήτη, η οποία ανέφερε αυξημένη ΕΚ, ενώ δεν υπάρχει καμιά σχετική κλινική μελέτη για τα νεογνά διαβητικών μητέρων. Από τα υπάρχοντα δεδομένα προκύπτουν συγκεκριμένα ερωτήματα που αφορούν τη σημασία των χαμηλών επιπέδων καρνιτίνης για τον μεταβολισμό της εγκύου και του νεογνού σε φυσιολογική και διαβητική κύηση και την ενδεχόμενη ανάγκη θεραπείας υποκατάστασης. Ο κύριος σκοπός της μελέτης αυτής ήταν να μελετηθεί το σύστημα καρνιτίνης σε μη διαβητικές έγκυες και σε έγκυες με διαβήτη της κύησης καθώς και στα νεογέννητά τους, παράλληλα με το βιοχημικό προφίλ και τα επίπεδα των λιπαρών οξέων και αμινοξέων της μητέρας και του νεογνού, ώστε να διερευνηθεί: 1. αν τα χαμηλά επίπεδα κσρνιτίνης στην κύηση συνδέονται με τις μεταβολές στον μεταβολισμό των λιπών, υδατανθράκων και αμινοξέων, που παρατηρούνται στη φυσιολογική κύηση 2. αν οι μεταβολές αυτές επιδεινώνονται σε καλά ρυθμιζόμενο διαβήτη της κύησης 3. αν τα χαμηλά επίπεδα καρνιτίνης στη μητέρα επηρεάζουν τα επίπεδα καρνιτίνης στο νεογνό 4. αν ενδεχόμενες μεταβολές καρνιτίνης σε νεογνά φυσιολογικών ή διαβητικών κυήσεων συσχετίζονται με διαταραχές της ενδομήτριας αύξησης ή/και του εν-διάμεσου μεταβολισμού των λιπών, υδατανθράκων και αμινοξέων στο νεογέννητο. Η διερεύνηση του ρόλου του οχήματος καρνιτίνης στη μεταβολική προσαρμογή κατά την κύηση, διαβητική και μη διαβητική, μπορεί να συμβάλει στην εξαγωγή συμπερασμάτων σχετικά με το δυνητικό όφελος ή βλάβη από τη συμπληρωματική χορήγηση L-καρνιτίνης στη μητέρα και το νεογνό. Για τον σκοπό αυτό, μελετήσαμε τα επίπεδα της ελεύθερης καρνιτίνης, της ακυλκαρνιτίνης και των κλασμάτων της σε αποξηραμένη σταγόνα αίματος σε διαβητικές και μη διαβητικές έγκυες και στα νεογέννητά τους, καθώς και σε φυσιολογικές μη έγκυες γυναίκες συγκρίσιμης ηλικίας, και τα συσχετίσαμε με βασικούς ανθρωπομετρικούς δείκτες, καθώς και με το βιοχημικό προφίλ και τα επίπεδα λιπαρών οξέων ορού και αμινοξέων πλάσματος. [...]